Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb), Skupna občinska uprava občin v Spodnjem Podravju, Mestni trg 1, Ptuj, objavlja javni natečaj za zasedbo prostega uradniškega delovnega mesta

**OBČINSKI REDAR V MEDOBČINSKEM REDARSTVU SKUPNE OBČINSKE UPRAVE OBČIN V SPODNJEM PODRAVJU**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* izobrazba:
* srednje tehniško in drugo strokovno izobraževanje/srednja strokovna izobrazba,
* srednje splošno izobraževanje/srednja splošna izobrazba;
* najmanj 6 mesecev delovnih izkušenj;
* opravljeno obvezno usposabljanje za imenovanje v naziv (če ga kandidat nima, ga lahko opravi naknadno);
* opravljen preizkus znanja za vodenje in odločanje v prekrškovnem postopku (če ga kandidat nima, ga lahko opravi naknadno);
* opravljen preizkus znanja za opravljanje nalog občinskega redarstva in za uporabo pooblastil občinskega redarja (če ga kandidat nima, ga lahko opravi naknadno);
* vozniški izpit B kategorije;
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Pri izbranem kandidatu se bo preverjalo, ali ima opravljeno usposabljanje za imenovanje v naziv, opravljen preizkus znanja za vodenje in odločanje v prekrškovnem postopku in opravljen preizkus znanja za opravljanje nalog občinskega redarstva in za uporabo pooblastil občinskega redarja. V nasprotnem primeru bo moral izbrani kandidat navedeno usposabljanje in preizkus, v skladu s prvim odstavkom 89. člena ZJU in v skladu z drugim odstavkom 22. člena Zakona o občinskem redarstvu (Uradni list RS, št. 139/06 in 9/17), opraviti najkasneje v enem letu od sklenitve pogodbe o zaposlitvi.

Skladno s tretjim odstavkom 20. člena Uredbe o vrsti izobrazbe, strokovnem usposabljanju in preizkusu znanja za vodenje in odločanje v prekrškovnem postopku (Uradni list RS, št. 75/13 in 29/14) se šteje, da izpolnjuje pogoje glede preizkusa znanja za vodenje prekrškovnega postopka in izdajo plačilnega naloga po tej uredbi občinski redar, ki je po uveljavitvi te uredbe opravil strokovno usposabljanje in preizkus znanja za opravljanje nalog občinskega redarja na podlagi Zakona o občinskem redarstvu.

Prednost pri izbiri bodo imeli kandidati, ki so opravljali poklice varnostnika, carinika, policista, vojaka oziroma poklice, kjer je, ali bi lahko prišlo do konfliktnih situacij pri neposrednem stiku z osebami.

Delovno področje:

* neposredno opravljanje nalog in izvajanje pooblastil na podlagi zakona, ki ureja občinsko redarstvo in občinskih predpisov,
* neposredno opravljanje nalog nadzor nad izvajanjem zakonov in odlokov občine ter izvajanje pooblastil iz stvarne pristojnosti občinskega redarstva;
* vodenje enostavnih upravnih postopkov na I. stopnji,
* opozarjanje fizičnih in pravnih oseb o ugotovljenih nepravilnostih,
* neposredno izrekanje in izterjava denarnih kazni na kraju prekrška,
* izdajanje odredb v skladu z odlokom občine,
* druge naloge s področja občinskega redarstva.

Prijava mora vsebovati:

1. **obrazec za prijavo**, ki je priloga tega javnega natečaja in iz katerega mora biti razvidno:

* izpolnjevanje pogoja glede zahtevane izobrazbe (razvidna mora biti stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena);
* izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, kandidat naj navede datum (dan, mesec, leto) sklenitve in datum (dan, mesec, leto) prekinitve delovnega razmerja pri posameznemu delodajalcu, ter kratko opiše delo (z navedbo stopnje zahtevnosti del in nalog), ki ga je opravljal pri tem delodajalcu);
* izpolnjevanje pogoja o opravljenem usposabljanju za imenovanje v naziv (če ga je kandidat opravil);
* izpolnjevanje pogoja o opravljenem preizkusu znanja za vodenje in odločanje v prekrškovnem postopku (če ga je kandidat opravil);
* izpolnjevanje pogoja o opravljenem preizkusu znanja za opravljanje nalog občinskega redarstva in za uporabo pooblastil občinskega redarja (če ga je kandidat opravil);
* izpolnjevanje pogoja o opravljenem vozniškem izpitu B kategorije.

1. izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. izjavo, da za namen tega natečajnega postopka dovoljuje Skupni občinski upravi občin v Spodnjem Podravju pridobitev podatkov iz prejšnje točke iz uradne evidence.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da obrazec za prijavo vsebuje tudi kratek življenjepis ter da kandidat v njem poleg formalne izobrazbe navede tudi druga znanja in veščine, ki jih je pridobil.

Izbrani kandidat bo delo na delovnem mestu občinski redar opravljal v nazivu občinski redar III, z možnostjo napredovanja v naziv občinski redar II in občinski redar I. Z izbranim kandidatom bo sklenjeno delovno razmerje za nedoločen čas in s polnim delovnim časom in s trimesečnim poskusnim delom. Za občinske redarje – pripravnike, kateri opravljajo strokovno usposabljanje za občinske redarje, se poskusno delo v pogodbi o zaposlitvi ne določi.

Izbrani kandidat bo delo opravljal v prostorih Skupne občinske uprave občin v Spodnjem Podravju in na terenu Mestne občine Ptuj, Občine Cirkulane, Občine Destrnik, Občine Dornava, Občine Gorišnica, Občine Hajdina, Občine Juršinci, Občine Kidričevo, Občine Majšperk, Občine Markovci, Občine Ormož, Občine Podlehnik, Občine Središče ob Dravi, Občine Sveti Andraž v Slovenskih goricah, Občine Sveti Tomaž, Občine Trnovska vas, Občine Videm, Občine Zavrč in Občine Žetale.

Kandidati pošljejo pisne prijave s prilogami v zaprti ovojnici **z označbo**: "za javni natečaj občinski redar«, **na naslov**: Skupna občinska uprava občin v Spodnjem Podravju, Mestni trg 1, 2250 Ptuj, in sicer **v roku 8 dni** po objavi na spletni strani Skupne občinske uprave občin v Spodnjem Podravju ter na Zavodu RS za zaposlovanje. Za pisno obliko prijave se šteje tudi elektronska oblika, poslana **na elektronski naslov**: [obcina.ptuj@ptuj.si](mailto:obcina.ptuj@ptuj.si) , pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni v roku 90 dni. Obvestilo o končanem izbirnem postopku bo objavljeno na spletnih straneh Skupne občinske uprave občin v Spodnjem Podravju, <http://www.sou-info.si/> .

Informacije o izvedbi javnega natečaja daje Mojca Pišek na tel. številki: 02 748 29 44.

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Številka: 110-22/2025

Datum: 19. 2. 2025

Skupna občinska uprava

občin v Spodnjem Podravju